REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/428-14

05. decembar 2014. godine

B e o g r a d

Z A P I S N I K

15. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 04. DECEMBRA 2014. GODINE

Sednica je počela u 11,15 časova.

Sednicom je predsedavao Aleksandar Jugović, zamenik predsednika Odbora.

Sednici su prisustvovali: Srđan Dragojević, Vladimir Đukanović, Branka Karavidić, Nenad Milosavljević, Ljiljana Nestorović, Sanja Nikolić, Milan Stevanović, Nebojša Tatomir, Milena Turk i Milorad Cvetanović, članovi Odbora.

Sednici je prisustvovao Mirko Krlić (Mirjana Andrić), zamenik člana Odbora.

Sednici nisu prisustvovali članovi Odbora: Aleksandra Jerkov, Vesna Marjanović, Saša Mirković, Mira Petrović i Dušica Stojković, niti njihovi zamenici.

Sednici su prisustvovali predstavnici Ministarstva kulture i informisanja: Ivan Tasovac, ministar, Asja Drača Muntean, pomoćnik ministra i Gabrijela Masleša, savetnik Ministarstva.

Na predlog zamenika predsednika Odbora usvojen je sledeći dnevni red:

D n e v n i r e d

1. **Razmatranje Predloga zakona o potvrđivanju Evropske konvencije o zaštiti audiovizuelnog nasleđa;**

Prva tačka dnevnog reda: **Razmatranje Predloga zakona o potvrđivanju Evropske konvencije o zaštiti audiovizuelnog nasleđa.**

Uvodne napomene povodom ove tačke dnevnog reda izneo je Aleksandar Jugović, zamenik predsednika Odbora. Evropsku konvenciju o zaštiti audiovizuelnog nasleđa usvojio je Savet Evrope u Strazburu 8. novembra 2001. godine. Donošenje Predloga zakona, koji je na dnevnom redu, treba da potvrdi ovu Konvenciju. Cilj Konvencije je da osigura zaštitu evropskog audiovizuelnog nasleđa i njenog uvažavanja kao oblika umetnosti. Takođe, Konvencija treba da osigura i zaštitu zapisa o našoj istoriji putem njenog prikupljanja, očuvanja i dostupnosti materijala pokretnih slika za kulturne, naučne i istraživačke svrhe, u javnom interesu. Potvrđivanje ove Konvencije od posebnog je strateškog značaja za oblast kulturnog nasleđa jer utvrđuje i definiše ključna pitanja iz domena zaštite audiovizuelne politike. Članom 3. Predloga zakona propisano je, da će se o izvršenju Evropske konvencije o zaštiti audiovizuelnog nasleđa starati ministarstvo nadležno za poslove kulture, kao i druga ministarstva u čijem se delokrugu nalaze pitanja obuhvaćena ovom Konvencijom. Ovim Predlogom zakona, takođe, nisu predviđena dodatna sredstva u budžetu Republike Srbije, kako bi bila omogućena primena same Konvencije, s obzirom da se iz budžeta Republike Srbije svake godine izdvajaju sredstva za finansiranje programskih aktivnosti „Jugoslovenske kinoteke“ koja sprovodi mere tehničke zaštite filmske građe, kao i sredstva koja su potrebna za restauraciju filmova i njihovo očuvanje.

Ivan Tasovac, ministar kulture i informisanja, obrazlažući Predlog zakona o potvrđivanju Evropske konvencije o zaštiti audiovizuelnog nasleđa, naglasio je da je potvrđivanje Konvencije od posebnog strateškog značaja za oblast kulture, jer uređuje i definiše ključna pitanja iz domena zaštite audiovizuelne politike, u cilju očuvanja kulturnog identiteta. Materijal pokretnih slika, kao oblik kulturnog izraza koji odražava savremeno društvo, način je obeležavanja svakodnevnih događaja, temelja naše istorije i odraza naše civilizacije. U tom cilju neophodno je da država preduzme sve mere kako bi se osiguralo njegovo očuvanje i zaštita za buduće generacije. Ovom konvencijom je predviđeno da se imenuje arhivsko telo koje će vršiti deponovanje materijala pokretnih slika. „Jugoslovenska kinoteka“, koja već ima tu obavezu u našem pravnom sistemu (član 12. Zakona o kinematografiji) je osnovana 1949. godine, kao centralni jugoslovenski filmski arhiv. „Jugoslovenska kinoteka“ obuhvata filmski arhiv, muzej filma sa bibliotekom i pratećim bioskopima. Arhiv je srce institucije sa jednom od najobuhvatnijih filmskih kolekcija u ovom delu Evrope, koja sadrži preko 95000 naslova na filmskoj traci raznih nacionalnih kinematografija, svih žanrova, formata, od dnevnih crno-belih do tonskih kolor kopija na nitratnim, acetatnim i poliester trakama, kao i kopije u digitalnom formatu. Od 2000-te godine „Jugoslovenska kinoteka“ uspela je uz pomoć Republike Srbije, Ministarstva kulture i informisanja, kao i stranih donacija da izgradi jedan novi depo i obnovi postojeće filmske depoe. Obnovljena je zgrada u Beogradu u Uzun Mirkovoj ulici sa muzejskom postavkom, bibliotekom i nekoliko projekcionih sala, što predstavlja savremeni „hram filma“. U tom cilju „Jugoslovenska kinoteka“ ulaže posebne napore da prati standarde i najsavremenije tehnologije koje se koriste za očuvanje filmskih i digitalnih materijala. Ovom Konvencijom se zatvara ciklus usklađivanja sa standardima Saveta Evrope u oblasti kulture i umetnosti. Ratifikacijom ove Konvencije naša filmska arhiva i naše filmsko nasleđe postaju i na formalan način deo evropske porodice.

Povodom ove tačke dnevnog reda nije bilo diskusije.

**Odbor je**, većinom glasova (11 glasova “za”, “protiv” nije bilo, “uzdržanih” nije bilo, 1 nije glasao - ukupno 12), u skladu sa čl. 155. stav 2. i 170. Poslovnika Narodne skupštine, **odlučio**, **da predloži Narodnoj skupštini** **da prihvati** **Predlog zakona o potvrđivanju Evropske konvencije o zaštiti audiovizuelnog nasleđa**.

Za izvestioca Odbora na sednici Narodne skupštine određen je narodni poslanik Srđan Dragojević.

Srđan Dragojević je nakon prve tačke dnevnog reda izvestio Odbor o događanjima i preduzetim koracima u vezi sa privatizacijom 14 biskopa iz mreže „Beograd filma“.

Sednica je završena u 11,30 časova.

SEKRETAR ZAMENIK PREDSEDNIKA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

Sanja Pecelj Aleksandar Jugović